שאדו-באן

שאדו-באן (בתרגום חופשי: חסימת צללים, באנגלית: Shadow ban, ידוע גם בשם Stealth ban) היא חסימה מלאה או חלקית של משתמש פוגעני ברשת חברתית או בפורום בלי ידיעתו.<ref name=":1"></ref>

שאדו-באן היא חסימה המתבטאת במספר צורות, כאשר הנפוצה בהן היא הסתרת התוכן של משתמש מסוים בסודיות מעיני הציבור. צורה נוספת היא הורדת חשיבות תוכן המשתמש ב"פיד" האתר. בניגוד לחסימה "רגילה", בה משתמשים בעייתיים מיודעים באופן רשמי ומפורש על ידי מנהלי הקהילה כי הם מורחקים ממנה, משתמשים שקיבלו שאדו-באן עדיין יכולים לפרסם תוכן ולצפות בתכני האתר באופן רגיל לכאורה, אך מאבדים את היכולת לפגוע במשתמשים אחרים. מנהלי הקהילה מקווים שאותם משתמשים יתאיישו או יאבדו עניין בהטרלה או בפרסום ספאם מרצונם החופשי.<ref name=":1" /><ref></ref>

מספר רשתות חברתיות ופלטפורמות השתמשו בעבר בחסימה זו על מנת לצמצם או לצנזר פעילות פוליטית או דיון בנושאים רגישים בקרב המשתמשים.
== דוגמאות ==
מערכת השאדו-באן המתועדת הראשונה נכללה בפלטפורמת פורומי BBS בשם Citadel, שם נקראה המערכת "twit bit" או "twit room" ("חדר הטיפשים"). משתמשים שתויגו כ"טיפשים" (twits) יכלו להמשיך לעיין ולפרסם בפורום, אך הודעותיהם הוסתרו מעיניהם של כלל המשתמשים חוץ מ"טיפשים" אחרים.<ref name=":2"></ref><ref name=":1" /><ref></ref>

בשנת 2012, השיק פורום Hacker News מערכת בשם "hellbanning" ("חסימת גיהנום") למניעת ספאם והתנהגות פוגענית.<ref></ref> משתמש שקיבל חסימה זו לא התבשר על כך, וכל תוכן שפרסם הוסתר מיד מכלל ציבור הגולשים חוץ מלמשתמש עצמו.

לוח המודעות המקוון קרייגסליסט עלול להחיל שאדו-באן על מודעות מסוימות. מפרסם המודעה יקבל מייל אישור פרסום והמודעה תתווסף לחשבונו האישי, אך המודעה עצמה מוסתרת ממשתמשי ומבקרי האתר.<ref></ref>

במשך זמן רב נמנעה רשת הפורומים Reddit ממערכות השעייה או חסימה מפורשות. במקומן, יישם האתר מערכת שאדו-באן שנועדה להלחם בעיקר במפרסמי ספאם.<ref></ref> בשנת 2015, לאור תלונות רבות על המערכת המבלבלת בדגש על חוסר השקיפות שלה, הוסיפה הנהלת האתר מערכת חסימה ברורה ומפורשת.<ref></ref>

בשנת 2016, פלטפורמת המסרים המידיים הסינית WeChat הסתירה פוסטים והודעות הכללות מילות מפתח מסוימות מכלל המשתמשים ללא הודעה מוקדמת.<ref></ref>

מחקר עומק שניתח ציוצים בטוויטר שפורסמו בין השנים 2014–2015 מצא כי למעלה מרבע מיליון מהם צונזרו בטורקיה בטכניקת שאדו-באן.<ref name="WNB3O"></ref> באותה שנה אף הואשמה הרשת החברתית עצמה בהעלמת ציוצים המזכירים מסמכים אמריקאיים רגישים שהודלפו.<ref></ref>

בשנת 2017 התעוררו חשדות דומים נגד אינסטגרם, שהואשמה בהעלמת פוסטים מסוימים כאשר מנסים המשתמשים לחפשם במנוע החיפוש הפנימי של היישומון.<ref></ref><ref></ref><ref></ref>

כנגד טיקטוק נטען שאלגוריתם התוכן שלה "מגן" על משתמשים מפני דעות המנוגדות להם.<ref></ref><ref></ref><ref></ref> בנוסף, הרשת הואשמה בהסתרת תכנים הנוגעים לאוכלוסיות מוחלשות, בדגש על קהילת הלהט"ב, ומחאות חברתיות ללא אזהרה.<ref></ref><ref></ref><ref></ref> בתגובה, פרסמה הנהלת החברה הצהרה בשנת 2020, בה הסבירה באריכות כיצד אלגוריתם התוכן של הרשת מקדם תוכן למשתמשים. היא הודתה כי היא יוצרת "בועות" סביב משתמשיה, אבל הבטיחה למשתמשים שהיא מתייחסת לביקורות אלו ברצינות ובשיקול דעת.<ref name=":0"></ref>

דוגמה מעולם משחקי הווידאו המקוונים ניתן למצוא במשחק המציאות הרבודה פוקימון גו, שם "שאדו באן" הוא צעד מניעתי המופעל אוטומטית כנגד צ'יטרים המשתמשים באפליקציות לזיוף מיקום GPS. שחקן ש"נודד" בין מקומות מרוחקים ברחבי העולם בפרק זמן קצר יחסית יחווה "שאדו באן" זמני המונע ממנו לראות או לתפוס פוקימונים הנחשבים ללא נפוצים או לנדירים.<ref></ref>

== הערות שוליים ==

קטגוריה:ענישה
קטגוריה:אינטרנט: בטיחות

קטגוריה:צנזורה באינטרנט
קטגוריה:תרבות אינטרנט